CELEX: 32013D1220(01)
Language: lv
Date: 2013-12-12 00:00:00
Title: Komisijas Lēmums ( 2013. gada 12. decembris ), ar ko izveido Eiropas Pētniecības padomi

20.12.2013   
            
            
               LV
            
            
               Eiropas Savienības Oficiālais Vēstnesis
            
            
               C 373/23
            
         KOMISIJAS LĒMUMS
   (2013. gada 12. decembris),
   ar ko izveido Eiropas Pētniecības padomi
   2013/C 373/09
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 2013. gada 3 decembra Lēmumu 2013/743/ES, ar ko izveido īpašo programmu, ar kuru īsteno Pētniecības un inovāciju pamatprogrammu 2014.–2020. gadam (1)“Apvārsnis 2020”, un jo īpaši tā 6. panta 1. un 2. punktu,
   tā kā:
   
               (1)
            
            
               Lai nodrošinātu rīcības un darbību nepārtrauktību, kuras veic saskaņā ar Padomes Lēmumu 2006/972/EK (2), Eiropas Pētniecības padomei (“EPP”), kura jāizveido saskaņā ar Lēmumu 2013/743/ES, būtu jāaizstāj un jāturpina tās EPP darbība, kas tika izveidota ar Komisijas Lēmumu 2007/134/EK (3).
            
         
               (2)
            
            
               Lēmuma 2013/743/ES 6. panta 2. punktā paredzēts, ka EPP ietilpst neatkarīga Zinātniskā padome un īpaši izveidota īstenošanas struktūra. Īpašā īstenošanas struktūra būtu jānodibina kā ārēja struktūra – izpildaģentūra, kas jāizveido ar atsevišķu tiesību aktu saskaņā ar Padomes Regulu (EK) Nr. 58/2003 (4).
            
         
               (3)
            
            
               Zinātniskās padomes sastāvā būtu jāstrādā vispieredzējušākajiem zinātniekiem, inženieriem un pētniekiem. Tās locekļiem nebūtu jāpārstāv ārējas intereses, un tie būtu jāieceļ tādā veidā, lai nodrošinātu Zinātniskās padomes darba nepārtrauktību.
            
         
               (4)
            
            
               Lai nodrošinātu, ka īpašā programma tiek laikus īstenota, ar Lēmumu 2007/134/EK izveidotā EPP Zinātniskā padome jau ir noteikusi sākotnējas nostājas saistībā ar pasākumiem, kas jāpieņem saskaņā ar Lēmuma 2013/743/ES 7. pantu. Minētās sākotnējās nostājas būtu jāapstiprina vai jānoraida Zinātniskajai padomei, kas izveidota ar šo lēmumu.
            
         
               (5)
            
            
               Būtu jāparedz noteikumi, kas nepieciešami Zinātniskās padomes darbībai.
            
         
               (6)
            
            
               Būtu jāievieš noteikumi, lai nodrošinātu Zinātniskās padomes un EPP īpašās īstenošanas struktūras sekmīgu sadarbību.
            
         
               (7)
            
            
               Zinātniskajai padomei vajadzētu būt piekļuvei dokumentiem un datiem, kas ir nepieciešami tās darbam, saskaņā ar Eiropas Parlamenta un Padomes Regulu (EK) Nr. 45/2001 (5).
            
         
               (8)
            
            
               Lēmumā 2013/743/ES Zinātniskās padomes locekļiem ir paredzētas kompensācijas par viņu veiktajiem uzdevumiem, un šajā nolūkā būtu jāparedz noteikumi.
            
         
               (9)
            
            
               Lēmums 2007/134/EK būtu jāatceļ,
            
         IR NOLĒMUSI ŠĀDI.
   1. pants
   Eiropas Pētniecības padomes izveide
   Ar šo laika posmam no 2014. gada 1. janvāra līdz 2020. gada 31. decembrim izveido Eiropas Pētniecības padomi (“EPP”). Tā aizstāj Eiropas Pētniecības padomi, kas izveidota ar Komisijas Lēmumu 2007/134/EK, un turpina tās darbību.
   2. pants
   Zinātniskās padomes locekļi
   1.   Zinātniskajā padomē ir EPP priekšsēdētājs un 21 cits loceklis. Ar šo 21 personu, kas minētas I pielikumā, ieceļ Zinātniskās padomes pārējo locekļu amatā uz pilnvaru termiņu, kurš paredzēts minētajā pielikumā.
   2.   Padomes locekļi pilda pienākumus neatkarīgi no jebkādas ārējās ietekmes. Viņi laikus informē Komisiju par jebkādu interešu konfliktu, kas varētu apdraudēt viņu objektivitāti.
   3.   Padomes locekļus ieceļ amatā uz termiņu, kas nepārsniedz četrus gadus un ko var vienreiz pagarināt. Padomes locekli var iecelt uz termiņu, kas ir īsāks par maksimālo termiņu, lai nodrošinātu padomes locekļu pakāpenisku rotāciju. Padomes locekļi paliek amatā līdz brīdim, kad tos nomaina vai beidzas to pilnvaru termiņš.
   4.   Pienācīgi pamatotos gadījumos, lai nodrošinātu Zinātniskās padomes integritāti un nepārtrauktību, Komisija pēc savas ierosmes var pārtraukt padomes locekļa pilnvaru termiņu.
   3. pants
   Zinātniskās padomes darbība
   1.   Zinātniskā padome pieņem savu reglamentu un rīcības kodeksu, kas attiecas uz konfidencialitāti, interešu konfliktu un personas datu apstrādi saskaņā ar Regulu (EK) Nr. 45/2001.
   2.   Zinātniskā padome tiekas plenārsēdēs tik bieži, cik vajadzīgs tās darbam. EPP tīmekļa vietnē publicē plenārsēžu protokolu kopsavilkumus.
   3.   Priekšsēdētājs var nolemt rīkot slēgtas sēdes saskaņā ar Zinātniskās padomes reglamentu.
   4.   Zinātniskā padome no tās locekļu vidus var izveidot pastāvīgās komitejas, darba grupas un citas struktūras, lai pildītu īpašus Zinātniskās padomes uzdevumus.
   5.   Ar šo lēmumu izveidotā Zinātniskā padome uzreiz pēc tās izveides apstiprina vai noraida ar Lēmumu 2007/134/EK izveidotās Zinātniskās padomes sākotnējās nostājas par pasākumiem, kas jāpieņem saskaņā ar Lēmuma 2013/743/ES 7. pantu.
   4. pants
   Sadarbība Eiropas Pētniecības padomes ietvaros
   Zinātniskā padome un īpašā īstenošanas struktūra nodrošina visu EPP darbību stratēģisko un operatīvo aspektu saskaņotību. EPP priekšsēdētājs, Zinātniskās padomes priekšsēdētāja vietnieki un īpašās īstenošanas struktūras direktors rīko regulāras koordinācijas sanāksmes, lai nodrošinātu efektīvu sadarbību.
   5. pants
   Piekļuve dokumentiem un datiem
   1.   Komisija un īpašā īstenošanas struktūra sniedz Zinātniskajai padomei dokumentus, datus un atbalstu, kas vajadzīgs tās darbībai, ļaujot tai darboties autonomi un neatkarīgi, saskaņā ar Regulu (EK) Nr. 45/2001.
   2.   Zinātniskās padomes locekļi dokumentus un datus, kas tiem sniegti saskaņā ar 1. punktu, izmanto tikai tādam nolūkam un uzdevumiem, kādiem tie ir sniegti, un viņiem ir pienākums ievērot konfidencialitāti.
   3.   Zinātniskā padome veic piemērotus organizatoriskus un tehniskus pasākumus, lai nodrošinātu dokumentu un datu drošību un konfidencialitāti nolūkā novērst datu un dokumentu nesankcionētu izpaušanu vai piekļuvi tiem, to nejaušu vai nelikumīgu iznīcināšanu, pazaudēšanu vai grozīšanu.
   4.   Zinātniskās padomes locekļi, vācot, apstrādājot un glabājot personas datus, pievērš pienācīgu uzmanību likumībai, atbilstībai, piemērotībai, pareizībai, nepieciešamībai un laika ierobežojumam.
   5.   Ja piekļuvi dokumentiem un datiem vai personas datiem nevar piešķirt tādu iemeslu dēļ, kas saistīti ar personas datu aizsardzību, konfidencialitāti, drošību vai sabiedrības interesēm, Komisija un īpašā īstenošanas struktūra Zinātniskajai padomei rakstveidā iesniedz minētos iemeslus, kā arī jebkādu ar attiecīgo jautājumu saistītu informāciju, kuru tie uzskata par iespējamu sniegt atbilstoši spēkā esošajiem noteikumiem.
   6. pants
   Kompensācijas pārējiem Zinātniskās padomes locekļiem, kas nav EPP priekšsēdētājs
   Noteikumi par honorāriem par to Zinātniskās padomes locekļu veiktajiem uzdevumiem, kuri nav EPP priekšsēdētājs, kā arī par viņu ceļa un uzturēšanās izdevumu atlīdzināšanu ir paredzēti II pielikumā.
   7. pants
   Atcelšana
   Lēmums 2007/134/EK ir atcelts. Atsauces uz atcelto lēmumu uzskata par atsaucēm uz šo lēmumu.
   8. pants
   Stāšanās spēkā
   Šis lēmums stājas spēkā 2014. gada 1. janvārī.
   
      Briselē, 2013. gada 12. decembrī
      
         
            Komisijas vārdā –
         
            Komisijas locekle
         
         Máire GEOGHEGAN-QUINN
      
   
   
      (1)  OV L 347, 20.12.2013., 965. lpp.
   
      (2)  Padomes 2006. gada 19. decembra Lēmums 2006/972/EK par Īpašo programmu “Idejas”, ar ko īsteno Eiropas Kopienas Septīto pamatprogrammu pētniecībai, tehnoloģiju attīstībai un demonstrāciju pasākumiem (2007.–2013.) (OV L 400, 30.12.2006., 243. lpp.).
   
      (3)  Komisijas 2007. gada 2. februāra Lēmums 2007/134/EK, ar ko izveido Eiropas Pētniecības padomi (OV L 57, 24.2.2007., 14. lpp.).
   
      (4)  Padomes 2002. gada 19. decembra Regula (EK) Nr. 58/2003, ar ko nosaka statūtus izpildaģentūrām, kurām uztic konkrētus Kopienas programmu pārvaldības uzdevumus (OV L 11, 16.1.2003., 1. lpp.).
   
      (5)  Eiropas Parlamenta un Padomes 2000. gada 18. decembra Regula (EK) Nr. 45/2001 par fizisku personu aizsardzību attiecībā uz personas datu apstrādi Kopienas iestādēs un struktūrās un par šādu datu brīvu apriti (OV L 8, 12.1.2001., 1. lpp.).
   
      I PIELIKUMS
      
         Zinātniskās padomes locekļi
      
      
                  Vārds, uzvārds un iestāde
               
               
                  Pilnvaru beigu termiņš
               
            
                  
                     Klaus BOCK, Dānijas Valsts pētniecības fonds
               
               
                  2016. gada 31. decembris
               
            
                  
                     Nicholas CANNY, Īrijas Valsts universitāte, Galveja
               
               
                  2014. gada 31. decembris
               
            
                  
                     Sierd A.P.L. CLOETINGH, Utrehtas Universitāte
               
               
                  2015. gada 31. decembris
               
            
                  
                     Tomasz DIETL, Polijas Zinātņu akadēmija
               
               
                  2014. gada 31. decembris
               
            
                  
                     Daniel DOLEV, Jeruzalemes Ebreju universitāte
               
               
                  2014. gada 31. decembris
               
            
                  
                     Athene DONALD, Kembridžas Universitāte
               
               
                  2016. gada 31. decembris
               
            
                  
                     Barbara ENSOLI, Istituto Superiore di Sanità, Roma
               
               
                  2016. gada 31. decembris
               
            
                  
                     Pavel EXNER, Čehijas Zinātņu akadēmija
               
               
                  2014. gada 31. decembris
               
            
                  
                     Nuria Sebastian GALLES, Pompeu Fabras Universitāte, Barselona
               
               
                  2016. gada 31. decembris
               
            
                  
                     Reinhard GENZEL, Maksa Planka Ārpuszemes fizikas institūts (Max Planck Institute for Extraterrestrial Physics)
               
               
                  2016. gada 31. decembris
               
            
                  
                     Carl-Henrik HELDIN, Ludviga Institūts vēža pētniecībai, Upsala
               
               
                  2014. gada 31. decembris
               
            
                  
                     Timothy HUNT, Apvienotās Karalistes Vēža pētniecības centrs, Dienvidmimma
               
               
                  2014. gada 31. decembris
               
            
                  
                     Matthias KLEINER, Dortmundes Tehniskā universitāte
               
               
                  2016. gada 31. decembris
               
            
                  
                     Éva KONDOROSI, Ungārijas Zinātņu akadēmija
               
               
                  2016. gada 31. decembris
               
            
                  
                     Mart SAARMA, Helsinku Universitāte
               
               
                  2014. gada 31. decembris
               
            
                  
                     Nils Christian STENSETH, Oslo Universitāte
               
               
                  2017. gada 31. decembris
               
            
                  
                     Martin STOKHOF, Amsterdamas Universitāte
               
               
                  2017. gada 31. decembris
               
            
                  
                     Anna TRAMONTANO, Romas Sapienza universitāte
               
               
                  2014. gada 31. decembris
               
            
                  
                     Isabelle VERNOS, Genomiskās regulācijas centrs, Barselona
               
               
                  2014. gada 31. decembris
               
            
                  
                     Reinhilde VEUGELERS, Lēvenas Katoļu universitāte
               
               
                  2016. gada 31. decembris
               
            
                  
                     Michel WIEVIORKA, Socioloģiskās analīzes un intervences centrs, Parīze
               
               
                  2017. gada 31. decembris
               
            
   
      II PIELIKUMS
      
         Noteikumi par kompensācijām pārējiem Zinātniskās padomes locekļiem, kas nav EPP priekšsēdētājs, kā minēts 6. pantā
      
      
                  1.
               
               
                  Īpašā īstenošanas struktūra saskaņā ar līgumu, kurā ietverti 2. līdz 5. punktā paredzētie nosacījumi, maksā honorārus Zinātniskās padomes locekļiem, kas nav EPP priekšsēdētājs, kā arī sedz ceļa un uzturēšanās izdevumus saistībā ar viņu pienākumu izpildi.
               
            
                  2.
               
               
                  Zinātniskās padomes priekšsēdētāja vietnieku honorārs ir EUR 3 500 par pilnīgu plenārsēdes apmeklējumu un EUR 1 750 par daļēju plenārsēdes apmeklējumu.
               
            
                  3.
               
               
                  Pārējo 1. punktā minēto Zinātniskās padomes locekļu honorārs ir EUR 2 000 par pilnīgu plenārsēdes apmeklējumu un EUR 1 000 par daļēju plenārsēdes apmeklējumu.
               
            
                  4.
               
               
                  Maksājumus apstiprina īpašās īstenošanas struktūras direktors vai viņa vietnieks, pamatojoties uz apmeklējumu sarakstu, kuru apstiprinājis EPP priekšsēdētājs un īpašās īstenošanas struktūras direktors vai viņu vietnieki. Apmeklējumu sarakstā norāda, vai katrs padomes loceklis apmeklēja visu plenārsēdi (pilnīgs apmeklējums) vai tikai daļu no tās (daļējs apmeklējums).
               
            
                  5.
               
               
                  Attiecībā uz citām sanāksmēm, kas nav plenārsēdes, īpašā īstenošanas struktūra vajadzības gadījumā Zinātniskās padomes locekļiem atlīdzina ceļa un uzturēšanās izdevumus, kas nepieciešami viņu darbības veikšanai, saskaņā ar viņu līgumu un Komisijas noteikumiem par kompensācijām neatkarīgiem ekspertiem (1).
               
            
                  6.
               
               
                  Honorārus maksā un ceļa un uzturēšanās izdevumus sedz no īpašās programmas, kas izveidota ar Lēmumu 2013/743/ES, darbības budžeta.
               
            
         (1)  Komisijas Lēmums C(2007) 5858.